13. schôdza NR SR - 2.deň - B. popoludní
Dátum: 2017-02-16
Poslanec: Grendel, Gábor (OĽANO)
Druh vystúpenia: Vystúpenie v rozprave

146. Ďakujem pekne, pani predsedajúca. Dámy a páni, kým moji kolegovia doteraz hovorili a zrejme ešte aj budú hovoriť najmä o elektrickej energii, ja by som chcel otvoriť ďalšiu tému, a to je vaša energia, pán neprítomný predseda vlády. Vy ste, pán premiér, vopred avizovali, že sa na tejto schôdzi nezúčastníte. Vraj preto, lebo je to opozičné divadlo. Ale myslím si, že z vašej strany ide skôr o zastierací manéver. V skutočnosti sa tejto diskusii vyhýbate preto, lebo vy jednoducho už nemáte energiu. Naozaj niet väčšieho dôkazu, že na to nemáte, ako váš odchod z rokovacej sály. Nehovorím to s dešpektom, ani s nenávisťou, ale iba ako suchý fakt. Na váš odchod z rokovacej sály sú len tieto možné vysvetlenia: buď je to prejav zbabelosti, alebo neúcty k ústave a k Národnej rade, alebo je za tým zdravotná nespôsobilosť. Ktorý z týchto troch možných dôvodov je za vašou neprítomnosťou, viete len najlepšie vy sám. Mám pochopenie, že si musíte strážiť tlak, vyhýbať sa stresu. Je to úplne v poriadku, ale myslím si, že toto asi nebude tým skutočným dôvodom, pretože ste zvládli tri hodiny počúvať Igora Matoviča bez toho, že by to na vás zanechalo nejaké zdravotné alebo iné následky. Ale som si istý, že vaše reči o tom, že takéto schôdze sú zbytočné, aj tak nikdy nikoho neodvoláme, že je to šaškáreň, opozičný marketing a podobne, sú len zastieraním skutočného dôvodu, prečo tu medzi nami nesedíte. A viete, prečo si to myslím? Pretože takéto reči vediete len vtedy, keď ste pri moci. Keď ste boli v opozícii vy, tak vám ústavou garantovaná možnosť zvolávať schôdze na odvolávanie členov vlády neprekážala. Nielenže neprekážala, ale pekne ste ju aj využívali. Mám tu so sebou niekoľko príkladov. Aj by som ich rád ukázal, ale, samozrejme, mohol by som byť napomenutý, že porušujem rokovací poriadok, čím chcem teraz prvý raz povedať, že vy, vedenie Národnej rady, a nemyslím teraz pani predsedajúcu, ale tých ostatných, ktorí hlasovali za tento nový rokovací poriadok, porušujete moje ústavné právo na slobodu prejavu. Porušujete. Pôjde to na Ústavný súd, pretože v čl. 26 Ústava Slovenskej republiky hovorí, okrem toho, že sloboda prejavu je zaručená, že "každý má právo vyjadrovať svoje názory slovom, písmom, tlačou, obrazom alebo iným spôsobom". Každý. Nie je tam napísané, že poslanci Národnej rady toto právo nemajú. Podľa ústavy každý má právo vyjadrovať svoje názory slovom, písmom, tlačou, obrazom alebo iným spôsobom. Ale dobre, nebudem sa tu vystavovať napomínaniu alebo prípadnej pokute a inej buzerácii, takže iba poviem, že mám tu so sebou napríklad návrh na odvolanie ministra financií Ivana Mikloša z roku 2003, kde sa v dôvodovej správe hovorí o tom, že Ivan Mikloš neprevzal zodpovednosť za chybu svojho rezortu a bez vyvodenia osobných dôsledkov rozhodol sa riešiť neúmerný schodok v štátnom rozpočte zvýšením spotrebných daní. Ako prvý podpísaný Robert Fico, potom pani Beňová, pán Paška, Federič, Čaplovič a tak ďalej. Vtedy to nebolo zbytočné opozičné divadlo. Alebo návrh na odvolanie pani predsedníčky vlády Radičovej z roku 2011 za to, že od svojho vymenovania je očividne neschopná podľa navrhovateľov. Opäť ako prvý podpísaný Robert Fico, ale však jeho podpis poznáte, nemusím vám ho ukazovať. Všade je podpísaný Robert Fico medzi prvými hlavnými iniciátormi, vtedy nehovoril, že má aj lepšiu robotu ako sedieť v parlamente počas odvolávania člena vlády, že radšej ide robiť niečo pre ľudí. Keď bol Robert Fico v opozícii, tak inicioval takéto schôdze a bol na nich aj veľmi aktívny. A skúsili by vtedy členovia vlády Mikuláša Dzurindu alebo Ivety Radičovej urobiť to, čo premiér Fico dnes. Alebo väčšina, drvivá väčšina členov jeho vlády vopred avizovať, že sa na tomto divadle nezúčastnia. Takže čo urobili napríklad premiérka Radičová, keď ste sa ju, pán neprítomný premiér, v roku 2011 pokúsili odvolať? Pekne si to tu odsedela. Nehovorím, že sedela v sále 12 hodín v kuse, ale bola tu prítomná. Opäť tu mám obrázky, ale radšej porušujte moje ústavné právo na slobodu prejavu. Bola prítomná počas prejavu pána poslanca Fica, pána vicepremiéra Figeľa, pána ministra Dzurindu, predsedu parlamentu Sulíka, pána poslanca Rašiho, žiaľ, na mená niektorých poslancov si teraz nespomeniem, ale idem ďalej. Za pána Beblavého, pána ministra vtedajšieho Simona, počas prejavu pani poslankyne Kiššovej, pána poslanca Horta, pána poslanca Mikolaja, pána poslanca Zajaca, pána poslanca Kondróta, pani poslankyne Gabániovej, či pána poslanca Pavla Pašku. Sedela tu a neriešila, či to je alebo nie je divadlo a či je alebo nie je dosť hlasov na jej odvolanie. Jasné, že nebolo. Vtedy vám to nevadilo. Samozrejme, časy sa menia, to uznávam, aj vlády sa menia. Niekedy sa aj režimy menia. Pokojne môžme prejsť aj na diktatúru. Veď zmeňte ústavu, zrušte čl. 88 ústavy, ktorý hovorí, že návrh na vyslovenie nedôvery vláde alebo jej členovi prerokuje Národná rada Slovenskej republiky vtedy, ak o to požiada najmenej pätina jej poslancov a dajte tam slovo neprerokuje. Čiže takto: návrh na vyslovenie nedôvery vláde Slovenskej republiky alebo jej členovi neprerokuje Národná rada vtedy, keď o to požiada najmenej pätina jej poslancov. Však je to zbytočné divadlo, máte aj lepšiu robotu. Alebo by ste mohli zmeniť aj čl. 73 ústavy, ktorý hovorí, že Národná rada má 150 poslancov. Veď vyhoďte to odtiaľ. Načo je nám 150? Nechajme 76 koaličných poslancov a prípadne tam ešte dajte, že je 76 stálych koaličných poslancov a 14 poslancov v zálohe v prípade potreby ústavnej väčšiny na zmenu ústavy alebo prijatia ústavného zákona. A zvyšok poslancov nech si svoj mandát ani neuplatňuje. Vážený pán neprítomný premiér, takto sa predseda vlády, ktorý si ctí ústavu, nespráva. Takto sa nespráva predseda vlády, ktorý si ctí Národnú radu. Takto sa nespráva predseda vlády, ktorý má odvahu. Takto sa nespráva predseda vlády, ktorý na to ešte má. Vy, Robert Fico, už na to nemáte, lebo nemáte energiu. Nemáte energiu si vypočuť názory občanov, ktoré tu boli čítané a ktoré ste označili za mlátenie prázdnej slamy. Vraj ste nič od Igora Matoviča zmysluplné nepočuli. A to boli názory občanov. Mnohé a nielen v jeho prejave, ale aj v ďalších prejavoch. Podľa vás je to mlátenie prázdnej slamy. Ale keď predseda vlády v tomto štáte nemá na takéto základné veci energiu, tak tam už naozaj nepomôže nič. Ani predseda regulačného úradu, ani výmena pána Holjenčíka. Tu pomôže iba výmena predsedu vlády. Ďakujem.